DA Den Europæiske Unions Tidende C 180/90

Meddelelse om indledning af en delvis interimsundersøgelse af udligningsforanstaltningerne vedrørende importen af polyethylenterephthalatfolie (PET-folie) med oprindelse i Indien

(2006/C 180/06)

Kommissionen har på eget initiativ besluttet at indlede en delvis interimsundersøgelse i medfør af artikel 19 i Rådets forordning (EF) nr. 2026/97 om beskyttelse mod subsidieret indførsel fra lande, der ikke er medlemmer af Det Europæiske Fællesskab (1) (»grundforordningen«). Undersøgelsen er begrænset til spørgsmålet om subsidiering for så vidt angår én eksporterende producent, nemlig Jindal Poly Films Limited.

1. Vare

Den vare, der er genstand for undersøgelsen, er polyethylenterephthalatfolie (PET-folie) med oprindelse i Indien, som almindeligvis angives under KN-kode ex 3920 62 19 og ex 3920 62 90. KN-koderne anføres blot til orientering.

2. Gældende foranstaltninger

Den gældende foranstaltning i forbindelse med import af PET-folio fra Jindal Poly Films Limited er en endelig udligningstold på importen af polyethylenterephthalatfolie (PET-folie) med oprindelse i Indien, indført ved Rådets forordning (EF) nr. 367/2006 (2).

3. Begrundelse for undersøgelsen

Kommissionen har tilstrækkeligt umiddelbart bevis for, at de omstændigheder i forbindelse med subsidieringen, som lå til grund for indførelsen af foranstaltningerne, har ændret sig, og at disse ændringer er af varig art.

Kommissionens oplysninger tyder på, at den gældende foranstaltning i forbindelse med importen fra Jindal Poly Films Limited af den vare, der er genstand for undersøgelsen, på det nuværende niveau ikke længere er tilstrækkelig til at imødegå den skadevoldende subsidiering. Der er tilstrækkelig bevis for, at subsidieringen er steget et godt stykke over niveauet for den told, der i øjeblikket pålægges Jindal Poly Films Limited.

Navnlig ser det ud til, at Jindal Poly Films Limited drager fordel af en række subsidier fra den indiske regering og andre regionale subsidier. Subsidierne tager form af ordninger med fordele for virksomheder beliggende i særlige økonomiske zoner eller i eksportorienterede enheder og omfatter toldgodtgørelsesordning, ordning med forudgående licenser, ordning med forudgående frigivelse, eksportfremmeordning for kapitalgoder, ordning med en række incitamenter indført af regeringen i Maharashtra, eksportkreditordning og indkomstskatfritagelsesordning.

Ovennævnte ordninger er subsidier, idet de omfatter et finansielt bidrag fra den indiske regering eller andre regionale myndigheder, hvilket medfører en fordel for Jindal Poly Films Limited, og med disse subsidier fortsættes tilsyneladende tendensen med udligningssubsidier til det pågældende firma, hvilket forvolder skade. Det ser ud til, at subsidierne er betinget af eksportresultater og derfor er specifikke og udligningsberettigede, eller at de på anden måde er specifikke og udligningsberettigede.

På denne baggrund finder Kommissionen, at der er tilstrækkelige umiddelbare beviser for, at omstændighederne med hensyn til subsidiering har ændret sig betydeligt, hvad angår Jindal Poly Films Limited, og at de gældende foranstaltninger derfor bør tages op til fornyet undersøgelse.

4. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige indledningen af en automatisk delvis interimsundersøgelse, og den indleder derfor en sådan undersøgelse i henhold til artikel 19 i grundforordningen.

Hvis det besluttes, at de gældende foranstaltninger over for importen af PET-folio fremstillet af Jindal Poly Films Limited bør ændres, vil det også blive undersøgt, i hvilket omfang toldsatsen for importen fra »alle andre selskaber«, jf. artikel 1, stk. 2, i forordning (EF) nr. 367/2006, bør ændres.

a) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til Jindal Poly Films Limited og de indiske myndigheder. Disse oplysninger og dokumentationen herfor skal være Kommissionen i hænde inden for fristen i punkt 5, litra a), i denne meddelelse.

b) Indhentning af oplysninger og afholdelse af høringer

Alle interesserede parter opfordres hermed til at tilkendegive deres synspunkter, fremsende andre oplysninger end besvarelserne af spørgeskemaet og fremlægge dokumentation herfor. Disse oplysninger og dokumentationen herfor skal være Kommissionen i hænde inden for fristen i punkt 5, litra a), i denne meddelelse.

Kommissionen kan endvidere høre interesserede parter, såfremt de anmoder herom og kan godtgøre, at der er særlige grunde til, at de bør høres. Anmodningen skal indgives inden for fristen i punkt 5, litra b), i denne meddelelse.

5. Frister

a) For parter, der ønsker at give sig til kende og indsende besvarelser af spørgeskemaer og alle andre oplysninger

Medmindre andet er angivet, bør alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

b) Høringer

Berørte parter kan også anmode om at blive hørt af Kommissionen inden for samme frist på 40 dage.

6. Skriftlige redegørelser, besvarelser af spørgeskemaet og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-mail-adresse, telefon-, fax- og/eller telexnummer. Alle skriftlige redegørelser, herunder de oplysninger, der anmodes om i denne meddelelse, besvarelser af spørgeskemaet og korrespondance, som interesserede parter videregiver som fortroligt materiale, skal forsynes med påtegningen »Limited« (3) og skal i overensstemmelse med artikel 29, stk. 2, i grundforordningen være ledsaget af et ikke-fortroligt sammendrag, som skal forsynes med påtegningen »For inspection by interested parties«.

Kommissionens adresse:

Europa-Kommissionen Generaldirektoratet for Handel Direktorat B Kontor: J-79 5/16 B-1049 Bruxelles Fax (32-2) 295 65 05

7. Manglende samarbejde

Hvis en interesseret part nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive som negative, på grundlag af de foreliggende faktiske oplysninger, jf. artikel 28 i grundforordningen.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger. Hvis en interesseret part helt eller delvis undlader at samarbejde, og resultatet af undersøgelsen derfor baseres på de foreliggende faktiske oplysninger, jf. artikel 28 i grundforordningen, kan resultatet blive mindre gunstigt for denne part, end hvis den pågældende havde udvist samarbejdsvilje.

(1) EFT L 288 af 21.10.1997, s. 1. Senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

(2) EUT L 68 af 8.3.2006, s. 15.

(3) Dette betyder, at dokumentet kun er til intern brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 29 i Rådets forordning (EF) nr. 2026/97 (EFT L 288 af 21.10.1997, s. 1) og artikel 12 i WTO-aftalen om subsidier og udligningsforanstaltninger.